(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Γ΄

ΣΥΝΕΔΡΙΑΣΗ ΞΖ΄

Παρασκευή 2 Φεβρουαρίου 2018

ΘΕΜΑΤΑ

Α. ΕΙΔΙΚΑ ΘΕΜΑΤΑ
1. Επικύρωση Πρακτικών, σελ.
2. Ανακοινώνεται ότι τη συνεδρίαση παρακολουθούν μαθητές από το 5ο Γυμνάσιο Γλυφάδας και το 5ο Δημοτικό Σχολείο Ζωγράφου, σελ.
3. Επί διαδικαστικού θέματος, σελ.
4. Αναφορά στην Παγκόσμια Ημέρα κατά του Καρκίνου, σελ.

Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ
1. Ανακοίνωση αναφορών, σελ.
2. Ανακοίνωση του δελτίου επικαίρων ερωτήσεων της Δευτέρας 5 Φεβρουαρίου 2018, σελ.
3. Συζήτηση επικαίρων ερωτήσεων:
 α) Προς τον Υπουργό Ναυτιλίας και Νησιωτικής Πολιτικής, με θέμα: «Απόδοση παραλιακού μετώπου Ελευσίνας στους πολίτες της πόλης», σελ.
 β) Προς τον Υπουργό Οικονομίας και Ανάπτυξης, με θέμα: «Εξαγγελίες του ΥΠΕΘΑ για την εξαγορά των κόκκινων δανείων των στελεχών των Ενόπλων Δυνάμεων με χρήματα του Δημοσίου», σελ.

Γ. ΝΟΜΟΘΕΤΙΚΗ ΕΡΓΑΣΙΑ
Κατάθεση Εκθέσεως Διαρκούς Επιτροπής:

Η Διαρκής Επιτροπή Παραγωγής και Εμπορίου καταθέτει την έκθεσή της στο σχέδιο νόμου του Υπουργείου Περιβάλλοντος και Ενέργειας: «Φορείς διαχείρισης προστατευόμενων περιοχών και άλλες διατάξεις», σελ.

ΠΡΟΕΔΡΕΥΟΝΤΕΣ

ΓΕΩΡΓΙΑΔΗΣ Μ. , σελ.

ΟΜΙΛΗΤΕΣ

Α. Επί διαδικαστικού θέματος:
ΓΕΩΡΓΙΑΔΗΣ Μ. , σελ.
ΚΩΝΣΤΑΝΤΙΝΟΠΟΥΛΟΣ Ο. , σελ.

Β. Επί των επικαίρων ερωτήσεων:
ΒΛΑΧΟΣ Γ. , σελ.
ΚΟΥΡΟΥΜΠΛΗΣ Π. , σελ.
ΚΩΝΣΤΑΝΤΙΝΟΠΟΥΛΟΣ Ο. , σελ.
ΠΑΠΑΔΗΜΗΤΡΙΟΥ Δ. , σελ.

ΠΡΑΚΤΙΚΑ ΒΟΥΛΗΣ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Γ΄

ΣΥΝΕΔΡΙΑΣΗ ΞΖ΄

Παρασκευή 2 Φεβρουαρίου 2018

Αθήνα, σήμερα στις 2 Φεβρουαρίου 2018, ημέρα Παρασκευή και ώρα 10.16΄, συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Θ΄ Αντιπροέδρου αυτής κ. **ΜΑΡΙΟΥ ΓΕΩΡΓΙΑΔΗ**.

**ΠΡΟΕΔΡΕΥΩΝ (Μάριος Γεωργιάδης):** Κυρίες και κύριοι συνάδελφοι, αρχίζει η συνεδρίαση.

(ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 1-2-2018 εξουσιοδότηση του Σώματος επικυρώθηκαν με ευθύνη του Προεδρείου τα Πρακτικά της ΞΣΤ΄ συνεδριάσεώς του, της Πέμπτης 1η Φεβρουαρίου 2018, σε ό,τι αφορά την ψήφιση στο σύνολο του σχεδίου νόμου:

«Κύρωση της πράξης ολοκλήρωσης της Σύμβασης Δωρεάς Εθνικής Τράπεζας της Ελλάδος υπέρ του Ελληνικού Δημοσίου και του Ν.Π.Δ.Δ. Γ.Ν.Α. “Ο Ευαγγελισμός - Οφθαλμιατρείο Αθηνών – Πολυκλινική” και άλλες διατάξεις».)

Κυρίες και κύριοι Βουλευτές, πριν ξεκινήσουμε την ημερήσια διάταξη θα ήθελα την προσοχή σας. Όπως γνωρίζετε, μεθαύριο 4 Φεβρουαρίου είναι η Παγκόσμια Ημέρα κατά του Καρκίνου. Είναι μια ημέρα αναστοχασμού και συλλογικής δράσης, με στόχο τη συστράτευση όλων στην καταπολέμηση της νόσου, γιατί και μόνο στο άκουσμα της συγκεκριμένης λέξης παγώνει και παραλύει ο καθένας μας.

Δεν επιθυμώ να αναφέρω αριθμούς, αλλά δυστυχώς πρέπει να πω ότι στη χώρα μας διαγιγνώσκονται ετησίως χιλιάδες νέα περιστατικά καρκίνων. Πάρα πολλά απ’ αυτά δεν θεραπεύονται. Για τους συγκεκριμένους ασθενείς πρόκειται για ένα πραγματικό «γολγοθά». Αυτό το γνωρίζει και το ζει σχεδόν κάθε ελληνική οικογένεια.

Είναι, λοιπόν, ηθική υποχρέωση της πολιτείας και των αρμοδίων αρχών να πράττουν πάσει θυσία το παν όχι μόνο για τον περιορισμό των ασθενών με καρκίνο, αλλά μέχρις ότου να καταστεί μια απλή χρόνια ασθένεια. Στο θέμα αυτό δεν υπάρχει οικονομική διάσταση.

Ως Βουλή των Ελλήνων συμμετέχουμε ενεργά σ’ αυτή την εθνική προσπάθεια για την εκστρατεία ευαισθητοποίησης. Γι’ αυτό τον λόγο αύριο Σάββατο, στις 6 το απόγευμα και ως το πρωί της Κυριακής θα φωταγωγηθεί το κτήριο της Βουλής με το logo της παγκόσμιας ημέρας και με το σύνθημα της εκστρατείας «Αλλάζουμε για να ζούμε!». Αλλάζουμε σημαίνει να πράξουμε από την πλευρά μας ως πολίτες αυτό που οφείλουμε στον εαυτό μας, τις οικογένειές μας, στα παιδιά μας και την πατρίδα. Να τηρούμε όσο πιο πιστά μπορούμε τις απλές οδηγίες που περιλαμβάνονται στον δεκάλογο κατά του καρκίνου, όπως έχει διατυπωθεί από την Ελληνική Αντικαρκινική Εταιρεία.

Ας γίνουμε επιτέλους όλοι μας ενεργοί πολίτες στην πρόληψη κατά του καρκίνου, γιατί όλοι μπορούμε. Ευχόμαστε ολόψυχα η σημερινή αδυναμία της επιστήμης για πλήρη και οριστική θεραπεία να είναι απλά προσωρινή και πολύ σύντομα να αποδειχθεί ότι ο καρκίνος δεν είναι ανίκητος.

Σας ευχαριστώ πολύ για την προσοχή σας.

Παρακαλείται η κυρία Γραμματέας να ανακοινώσει τις αναφορές προς το Σώμα.

(Ανακοινώνονται προς το Σώμα από τη Γραμματέα της Βουλής κ. Χαρούλα (Χαρά) Κεφαλίδου, Βουλευτή Δράμας, τα ακόλουθα:

Α. ΚΑΤΑΘΕΣΗ ΑΝΑΦΟΡΩΝ

(Να μπει η σελίδα 3α)

Β. ΑΠΑΝΤΗΣΕΙΣ ΥΠΟΥΡΓΩΝ ΣΕ ΕΡΩΤΗΣΕΙΣ ΒΟΥΛΕΥΤΩΝ

(Να μπει η σελίδα 3β)

(ΑΛΛΑΓΗ ΣΕΛΙΔΑΣ)

**ΠΡΟΕΔΡΕΥΩΝ (Μάριος Γεωργιάδης):** Κυρίες και κύριοι συνάδελφοι, πριν εισέλθουμε στη συζήτηση των επικαίρων ερωτήσεων, έχω την τιμή να ανακοινώσω στο Σώμα το δελτίο των επικαίρων ερωτήσεων της Δευτέρας 5 Φεβρουαρίου 2018.

Α. Επίκαιρες Ερωτήσεις πρώτου κύκλου (Άρθρο 130 παράγραφοι 2 και 3 του Κανονισμού της Βουλής)

1. Η με αριθμό 952/30-1-2018 επίκαιρη ερώτηση της Βουλευτού Καρδίτσας του Συνασπισμού Ριζοσπαστικής Αριστεράς κ. Χρυσούλας Κατσαβριά - Σιωροπούλου προς την Υπουργό Τουρισμού,με θέμα: «Ιαματικά Λουτρά και τουριστική πολιτική για την Καρδίτσα».

2. Η με αριθμό 948/30-1-2018 επίκαιρη ερώτηση του Βουλευτή Φθιώτιδας της Νέας Δημοκρατίας κ. Χρήστου Σταϊκούραπρος τον Υπουργό Οικονομικών,με θέμα: «Εξέλιξη και ολοκλήρωση της διαδικασίας αποπληρωμής των ληξιπρόθεσμων οφειλών του δημοσίου προς ιδιώτες».

3. Η με αριθμό 942/29-1-2018 επίκαιρη ερώτηση του Ε΄ Αντιπροέδρου της Βουλής και Βουλευτή Δωδεκανήσου της Δημοκρατικής Συμπαράταξης ΠΑΣΟΚ – ΔΗΜΑΡ κ.Δημητρίου Κρεμαστινού προς τον Υπουργό Οικονομικών, με θέμα: «Απώλειες αντί ωφέλειας από το τέλος διανυκτέρευσης και τον αυξημένο ΦΠΑ στα νησιά».

4. Η με αριθμό 953/30-1-2018 επίκαιρη ερώτηση του Βουλευτή Αττικής του Κομμουνιστικού Κόμματος Ελλάδας κ. Ιωάννη Γκιόκαπρος τον Υπουργό Παιδείας, Έρευνας και Θρησκευμάτων,σχετικά με τα προβλήματα των φοιτητικών εστιών.

Β. Επίκαιρες Ερωτήσεις δεύτερου κύκλου (Άρθρο 130 παράγραφοι 2 και 3 του Κανονισμού της Βουλής)

1. Η με αριθμό 949/30-1-2018 επίκαιρη ερώτηση της Βουλευτού Επικρατείας της Νέας Δημοκρατίας κ. Νίκης Κεραμέως προς τον Υπουργό Παιδείας, Έρευνας και Θρησκευμάτων, με θέμα: «Ανεξέλεγκτη η βία και η ανομία στα τριτοβάθμια Ιδρύματα».

2. Η με αριθμό 954/30-1-2018 επίκαιρη ερώτηση του Βουλευτή Β΄ Αθηνών του Κομμουνιστικού Κόμματος Ελλάδας κ. Χρήστου Κατσώτηπρος τον Υπουργό Οικονομικών,με θέμα: «Να καταβληθούν στους πρώην εργαζόμενους της ΑΤΕ όλα όσα τους οφείλονται».

3. Η με αριθμό 879/23-1-2018 επίκαιρη ερώτηση του Βουλευτή Ξάνθης του Συνασπισμού Ριζοσπαστικής Αριστεράς κ. Γρηγορίου Στογιαννίδηπρος τον Υπουργό Οικονομικών,με θέμα: «Τήρηση του προβλεπόμενου από τις άδειες λειτουργίας αριθμού θέσεων εργασίας στα καζίνο».

4. Η με αριθμό 880/23-1-2018 επίκαιρη ερώτηση του Βουλευτή Δωδεκανήσου του Συνασπισμού Ριζοσπαστικής Αριστεράς κ. Δημητρίου Γάκηπρος τον Υπουργό Υγείας,με θέμα: «Μέτρα για την οδοντιατρική περίθαλψη παιδιών με ειδικές ανάγκες στη νησιωτική χώρα».

5. Η με αριθμό 849/16-1-2018 επίκαιρη ερώτηση του Βουλευτή Άρτας της Νέας Δημοκρατίας κ. Γεωργίου Στύλιουπρος τον Υπουργό Υγείας, με θέμα: «Εικόνα κατάρρευσης παρουσιάζει το Γενικό Νοσοκομείο Άρτας».

6. Η με αριθμό 851/16-1-2018 επίκαιρη ερώτηση του Βουλευτή Ηρακλείου του Κομμουνιστικού Κόμματος Ελλάδας κ. Εμμανουήλ Συντυχάκηπρος τον ΥπουργόΥγείας,σχετικά με τα προβλήματα ελλείψεων προσωπικού, κτηριακών υποδομών και εξοπλισμού στο Νοσοκομείο Αγίου Νικολάου Λασιθίου.

7. Η με αριθμό 772/9-1-2018 επίκαιρη ερώτηση του Βουλευτή Α΄ Θεσσαλονίκης του Συνασπισμού Ριζοσπαστικής Αριστεράς κ. Αλέξανδρου Τριανταφυλλίδη προς τον Υπουργό Υγείας,με θέμα: «Παιδιατρικό Νοσοκομείο στη δυτική Θεσσαλονίκη».

8. Η με αριθμό 708/2-1-2018 επίκαιρη ερώτηση του Βουλευτή Αττικής της Νέας Δημοκρατίας κ. Γεωργίου Βλάχουπρος τον Υπουργό Υγείας,σχετικά με την εφαρμογή του claw back σε συμβεβλημένους παρόχους υγείας και συμβεβλημένους και μη κατασκευαστές, εισαγωγείς, διανομείς-προμηθευτές ιατροτεχνολογικών προϊόντων.

9. Η με αριθμό 754/8-1-2018 επίκαιρη ερώτηση του Βουλευτή Αχαΐας της Νέας Δημοκρατίας κ. Ιάσονα Φωτήλαπρος τον Υπουργό Υγείας,με θέμα: «Σε οριακή κατάσταση οι υποδομές των δημόσιων νοσοκομείων της χώρας».

ΑΝΑΦΟΡΕΣ - ΕΡΩΤΗΣΕΙΣ (Άρθρο 130 παράγραφος 5 του Κανονισμού της Βουλής)

1. Η με αριθμό 180/5-10-2017 ερώτηση του Βουλευτή Δράμας της Νέας Δημοκρατίας κ.Δημητρίου Κυριαζίδηπρος τον Υπουργό Παιδείας,Έρευνας και Θρησκευμάτων,με θέμα: «Πλήρωση κενών θέσεων εκπαιδευτικού προσωπικού στο Τμήμα Οινολογίας και Τροφίμων Δράμας του ΤΕΙ Δράμας».

2. Η με αριθμό 895/2-11-2017 ερώτηση του Βουλευτή Β΄ Αθηνών της Δημοκρατικής Συμπαράταξης ΠΑΣΟΚ – ΔΗΜΑΡ κ. Γεωργίου - Δημητρίου Καρράπρος τον ΥπουργόΟικονομικών, με θέμα: «Ανάγκη εξορθολογισμού του αριθμού και του ελαχίστου ποσού καταβολής των δόσεων φόρου κληρονομιάς, δωρεών και γονικών παροχών».

3. Η με αριθμό 2290/28-12-2017 ερώτηση του Βουλευτή Ηρακλείου της Δημοκρατικής Συμπαράταξης ΠΑΣΟΚ – ΔΗΜΑΡ κ. Βασιλείου Κεγκέρογλουπρος τον Υπουργό Οικονομικών,με θέμα: «Να ανανεωθεί η παραχώρηση χρήσης στο Υπουργείο Δικαιοσύνης για να προχωρήσει η συντήρηση και βελτίωση του υφιστάμενου δικαστικού Μεγάρου Ηρακλείου (κτήριο Πρωτοδικείου-κτήριο Ειρηνοδικείου)».

4. Η με αριθμό 600/23-10-2017 ερώτηση της Βουλευτού Β΄ Αθηνών του Συνασπισμού Ριζοσπαστικής Αριστεράς κ. Χαρούλας (Χαράς) Καφαντάρηπρος τον Υπουργό Παιδείας,Έρευνας και Θρησκευμάτων,με θέμα: «Ίδρυση Κέντρου Περιβαλλοντικής Εκπαίδευσης (ΚΠΕ) στο πάρκο “Αντώνης Τρίτσης”».

5. Η με αριθμό 453/17-10-2017 ερώτηση του Βουλευτή Λακωνίας της Νέας Δημοκρατίας κ.Αθανασίου Δαβάκηπρος τον Υπουργό Υγείας,με θέμα: «Σύσταση σταθμού ΕΚΑΒ στη Νεάπολη Βοιών του Δήμου Μονεμβασίας».

Κυρίες και κύριοι συνάδελφοι, εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Σήμερα θα συζητηθούν δύο επίκαιρες ερωτήσεις.

Αρχίζουμε με την πρώτη με αριθμό 946/30-1-2018 επίκαιρη ερώτηση πρώτου κύκλου του Βουλευτή Αττικής της Νέας Δημοκρατίας κ. Γεωργίου Βλάχουπρος τον ΥπουργόΝαυτιλίας και Νησιωτικής Πολιτικής,με θέμα: «Απόδοση παραλιακού μετώπου Ελευσίνας στους πολίτες της πόλης».

Στην ερώτηση θα απαντήσει ο Υπουργός Ναυτιλίας και Νησιωτικής Πολιτικής κ. Παναγιώτης Κουρουμπλής.

Κύριε συνάδελφε, έχετε τον λόγο για δύο λεπτά για την πρωτολογία σας.

**ΓΕΩΡΓΙΟΣ ΒΛΑΧΟΣ:** Ευχαριστώ, κύριε Πρόεδρε.

Κύριε Υπουργέ, διαχρονικά πολλές δράσεις βρήκαν θέση στην ακτογραμμή της Ελευσίνας, υποβαθμίζοντας την περιοχή και αποκόπτοντας τον οικιστικό ιστό της πόλης από το θαλάσσιο μέτωπο.

Οι συνεχείς προσπάθειες της τοπικής κοινωνίας, καθώς και τα εγγενή προβλήματα των συγκεκριμένων επιχειρηματικών δραστηριοτήτων, οδήγησαν στην παύση ρυπογόνων εγκαταστάσεων. Έτσι, τέθηκε το ομόθυμο αίτημα της Ελευσίνας, αυτές οι περιοχές να αποδοθούν διά του δήμου στην τοπική κοινωνία, για βελτίωση των συνθηκών ζωής των κατοίκων.

Το αίτημα αυτό επισημοποιήθηκε με αποφάσεις του δημοτικού συμβούλιου, οι οποίες υιοθετήθηκαν και στηρίχθηκαν από την περιφερειακή αυτοδιοίκηση, καθώς και με τη συγκέντρωση διαμαρτυρίας έξω από το Πρωθυπουργικό Γραφείο στις 3-11-2017.

Στο συγκεκριμένο αίτημα προσδιορίζονται και οι προς αξιοποίηση περιοχές, οι οποίες είναι:

Πρώτον, η περιοχή Καλυμπάκι, δέκα στρέμματα χερσαίας ζώνης λιμένα.

Δεύτερον, τμήμα του όρμου Βλύχας, που στο παρελθόν λειτούργησε ναυπηγείο-διυλιστήριο, το οποίο επιβάρυνε σημαντικά την περιοχή, αφού ως σήμερα υπάρχουν ακόμη κατάλοιπα, αλλά και ένα σαπιοκάραβο, καθώς, επίσης και τα είκοσι παροπλισμένα και επιβλαβή πλοία από όλη τη χώρα.

Τρίτον, το παράκτιο μέτωπο της πόλης μπροστά από τον χώρο διεξαγωγής των πολιτιστικών εκδηλώσεων «ΑΙΣΧΥΛΕΙΑ».

Ακόμη, το μέτωπο από τη γωνία του Κρόνου μέχρι τη μαρίνα «IRIS», τα δύο πάρκα -οικοδομικά τετράγωνα 2Β και 2Γ- το μέτωπο από τον παλαιό λιμένα και δυτικά έως την προβλήτα της «AEGEAN», εκεί όπου σήμερα λειτουργεί και η μοναδική πλαζ της περιοχής μήκους σαράντα μέτρων, καθώς και άλλες αθλητικές και πολιτιστικές εγκαταστάσεις. Επίσης, έκταση 7.000 τ.μ., νοτίως της οδού Διογένους, εκεί που ο δήμος έχει κατασκευάσει το γήπεδο «Γεώργιος Ρουμελιώτης», το οποίο φιλοξενεί πολλά αθλητικά σωματεία της πόλης και της ευρύτερης περιοχής.

Αποτέλεσμα όλων αυτών των πιέσεων, κύριε Πρόεδρε, ήταν, στις 18 Δεκεμβρίου, ο Πρωθυπουργός να δηλώσει τα εξής: «Στο πλαίσιο μιας πάγιας πολιτικής που έχουμε και αφορά την απόδοση ελεύθερων χώρων σε δημόσια χρήση, θέλω να σας ενημερώσω ότι είναι ήδη έτοιμη και θα κατατεθεί τις επόμενες μέρες η νομοθετική ρύθμιση, με την οποία αποδίδεται στην πόλη και στους πολίτες της Ελευσίνας το παραλιακό μέτωπο της πόλης με την μετακίνηση του εμπορευματικού λιμανιού, ώστε το σημερινό λιμάνι να αξιοποιείται αποκλειστικά για αναψυχή και ψυχαγωγία».

Όμως, παρά την πρωθυπουργική δέσμευση, διάχυτη είναι η εντύπωση, κύριε Υπουργέ, ότι το Υπουργείο σας διαφωνεί και εμποδίζει τη μεταβίβαση αυτών των χώρων στον δήμο για κοινόχρηστο και κοινωφελή σκοπό. Φημολογείται προσπάθεια επανέναρξης ρυπογόνων και ξεπερασμένων δραστηριοτήτων στην περιοχή. Ακούγονται στην τοπική κοινωνία επιχειρηματικά ονόματα. Καταγράφεται διαμάχη του Υπουργείου με την περιφέρεια. Οι Βουλευτές του ΣΥΡΙΖΑ της περιοχής σιωπούν «για την ταμπακιέρα», που είναι τα συμφέροντα που αναζητούν πολιτική έκφραση και στήριξη φυσικά.

Για τους ανωτέρω λόγους θα ήθελα, κύριε Υπουργέ, να μας απαντήσετε σε τέσσερα ερωτήματα:

Πρώτον, γιατί υπαναχωρεί η Κυβέρνηση όσον αφορά στην παραχώρηση των τριών αυτών σημαντικών τμημάτων του παραλιακού μετώπου της πόλης, η οποία μάλιστα, το 2021 θα φιλοξενήσει τον θεσμό της Πολιτιστικής Πρωτεύουσας της Ευρώπης;

Δεύτερον, γιατί η Κυβέρνηση, δια του Οργανισμού Λιμένα Ελευσίνας, δεν εκπονεί μελέτη για τη μετακίνηση του λιμανιού σε νέα θέση και αντί αυτής εκπονεί master plan για την υφιστάμενη θέση;

Τρίτον, εγγυάται το Υπουργείο Ναυτιλίας ότι κανένα από τα εξήντα δύο επικίνδυνα και επιβλαβή πλοία της ευρύτερης περιοχής του Πειραιά δεν θα μεταφερθεί στον κόλπο της Ελευσίνας και ότι θα ξεκινήσει η σταδιακή απομάκρυνση των δεκαεννιά – είκοσι, που είπα νωρίτερα, από τον κόλπο της Ελευσίνας, αρχής γενομένης από την περιβαλλοντική βόμβα του πλοίου «SLOPS»;

Τέταρτον, θα σεβαστεί η Κυβέρνηση την πολεοδομική μελέτη για το Καλυμπάκι, για την οποία ο δήμος έχει δαπανήσει πάνω από 500.000 ευρώ ή θα προβεί σε πράξεις παραχώρησης με σκοπό την εγκατάσταση ναυπηγείου ή διαλυτηρίου δίπλα στον οικισμό Καλυμπάκι, χρήσης δηλαδή ασύμβατης με την πολεοδομική μελέτη τη στιγμή μάλιστα που δύο ναυπηγεία του κόλπου της Ελευσίνας φυτοζωούν;

Αυτά, κύριε Πρόεδρε.

**ΠΡΟΕΔΡΕΥΩΝ (Μάριος Γεωργιάδης):** Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, πενήντα επτά μαθητές και μαθήτριες και τέσσερις εκπαιδευτικοί συνοδοί από το 5ο Γυμνάσιο Γλυφάδας.

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

Να γνωρίζετε ότι αυτήν τη στιγμή γίνεται η διαδικασία όπου ο Βουλευτής έχει το δικαίωμα για κάποιο επίκαιρο θέμα να απευθύνει απευθείας ερώτηση στον εκάστοτε Υπουργό και ο Υπουργός να απαντήσει με τη σειρά του στον Βουλευτή.

Κύριε Υπουργέ, έχετε τον λόγο για τρία λεπτά.

**ΠΑΝΑΓΙΩΤΗΣ ΚΟΥΡΟΥΜΠΛΗΣ (Υπουργός Ναυτιλίας και Νησιωτικής Πολιτικής):** Ευχαριστώ,κύριε Πρόεδρε.

Κύριε συνάδελφε, ειλικρινά θέλω να σας ευχαριστήσω και για το ενδιαφέρον και για την ενδιαφέρουσα ερώτηση και για τη διευκόλυνση, επειδή στον προηγούμενο προσδιορισμό υπήρξε ένα πρόβλημα που δεν μου επέτρεψε να έρθω για να απαντήσω.

Αγαπητέ κύριε συνάδελφε, η Ελλάδα δεν έγινε από τότε που ανέλαβε αυτή η Κυβέρνηση, προϋπήρχε κι εσείς προϋπήρξατε και Βουλευτής και Υπουργός. Αυτά που συμβαίνουν στην Ελευσίνα, φαντάζομαι δεν θα ισχυριστείτε ότι έχουν γίνει τώρα, για να είμαστε συνεννοημένοι σε αυτήν την Αίθουσα, γιατί ερχόμαστε εδώ ως μωρές παρθένες πολλές φορές και λέμε πράγματα σαν να μην υπήρξε το χθες.

Η Ελευσίνα έχει μέσα στον κόλπο της τριάντα περίπου βυθισμένα σκάφη. Η Ελευσίνα έχει τρία ναυάγια, το ένα πάνω στο άλλο, στο οποίο σκοτώθηκαν και άνθρωποι. Η Ελευσίνα έχει το περίφημο «SLOPS», που είναι βόμβα. Όλα αυτά είναι εκεί. Δεν υπήρξε κράτος ποτέ;

Τι κάναμε εμείς; Υπήρχε ένα αίτημα του Δήμου Ασπροπύργου, του Δήμου Ελευσίνας και του Δήμου Μεγαρέων. Είναι τωρινό; Κύριοι συνάδελφοι, είναι διαχρονικό το αίτημα για πρόσβαση των πόλεων αυτών στη θάλασσα. Τι έγινε, και με την παρότρυνση του Πρωθυπουργού, τώρα;

Και δεν είναι ένα πρόγραμμα, κυρίες και κύριοι συνάδελφοι, που αφορά μόνο αυτήν την περιοχή. Ρωτήστε να δείτε τι έγινε. Και, αν θέλετε, δεν είναι και ο Δήμαρχος της Αλεξανδρούπολης προσκείμενος στον ΣΥΡΙΖΑ. Ρωτήστε τι έγινε στην Αλεξανδρούπολη. Έπειτα από τριάντα χρόνια αίτημα ικανοποιήθηκε με πενήντα περίπου στρέμματα. Το ίδιο και στην Καβάλα, το ίδιο και στην Πάτρα, το ίδιο και στο Ηράκλειο, το ίδιο και στην Ηγουμενίτσα.

Προχώρησε ο Οργανισμός Λιμένα έπειτα από το αίτημα αυτό -διότι αυτά πρέπει να γνωρίζετε ότι τα διαχειρίζεται ο Οργανισμός Λιμένα, δεν τα διαχειρίζεται το Υπουργείο Ναυτιλίας- και ικανοποίησε αίτημα του Δήμου Μεγαρέως στη Νέα Πέραμο, παραχώρησε και ικανοποίησε αίτημα του Δήμου Ασπροπύργου σε δύο σημεία και έχουμε κατά καιρούς διάφορα αιτήματα του Δήμου Ελευσίνας. Άλλο αίτημα το 2016, άλλο αίτημα το 2017. Από τα έξι, λοιπόν, αιτήματα που έχει ζητήσει ο Δήμος Ελευσίνας ικανοποιούνται τα τέσσερα. Κι έτσι η πόλη έχει άνετη πρόσβαση. Τα αναφέρατε, δεν χρειάζεται να τα αναφέρω. Μένουν δύο.

Πάντως σε ό,τι αφορά το διαλυτήριο, θέλω να ξεκαθαρίσω προς κάθε κατεύθυνση ότι δεν υπάρχει τέτοιο θέμα. Άλλωστε, την αδειοδότηση δεν τη δίνει το Υπουργείο Ναυτιλίας, κύριε συνάδελφε, πρέπει να ξέρουμε τι λέμε όταν ερχόμαστε στη Βουλή. Την αδειοδότηση για τέτοιες δράσεις τη δίνει η αιρετή περιφέρεια. Ως εκ τούτου από εμάς τουλάχιστον, τέτοιο θέμα δεν υφίσταται.

Μένουν δύο περιπτώσεις, τις οποίες αναφέρατε. Υπάρχει σε εξέλιξη το master plan, το οποίο πιστεύω ότι σε τρεις μήνες θα έχει ολοκληρωθεί, γιατί ούτε master plan δεν είχε η Ελευσίνα, ένα τόσο σημαντικό λιμάνι, για να λέμε τα πράγματα εδώ με το όνομά τους. Και σε αυτόν τον τομέα γίνεται οργασμός σε όλα τα λιμάνια της χώρας. Διότι χωρίς master plan, γίνονταν αυτά που γίνονταν, ατάκτως ειρημένα τα πάντα.

Έρχεται, λοιπόν, τώρα το master plan και καταθέτει επιστολή και λέει «περιμένετε να ολοκληρωθεί το master plan και μετά θα προχωρήσετε στις δύο περιπτώσεις αυτές». Κι εδώ γεννιέται ένα ερώτημα, κύριε συνάδελφε, και απευθύνομαι σε άνθρωπο που ξέρει τι λέει και τι θέλει. Πρέπει να γίνει το νέο λιμάνι; Αν υπάρχει διαφορετική άποψη, πρέπει να το πει ο Δήμος αυτό. Δεν μπορεί να πετάμε φωτοβολίδες εάν δεν θέλουν κάποιοι. Διότι υπάρχουν και τέτοιοι άνθρωποι στην Ελευσίνα που δεν θέλουν το καινούργιο λιμάνι. Αν, λοιπόν, όποιοι θεσμοί της περιοχής δεν το θέλουν, να υποβάλουν ένα καινούργιο αίτημα στον οργανισμό και να πουν «δεν θέλουμε το καινούργιο λιμάνι, προχωρήστε στην παραχώρηση και των δύο αυτών εκτάσεων». Και να προχωρήσει ο οργανισμός. Εγώ δεν έχω καμμιά αντίρρηση. Όμως, θα πρέπει να ξέρουμε για τι πράγμα μιλάμε.

Ας υποβληθεί, λοιπόν, από την περιφέρεια και από τον δήμο ή από οποιονδήποτε άλλο θεσμικό το αίτημα ότι δεν θέλουν καινούργιο λιμάνι. Γιατί εγώ, προσωπικά, πιστεύω ότι εσείς, ως Βουλευτής της περιοχής, συμφωνείτε για την ανάπτυξη του καινούργιου λιμανιού.

**ΠΡΟΕΔΡΕΥΩΝ (Μάριος Γεωργιάδης):** Κύριε Βλάχο, έχετε τον λόγο για τρία λεπτά για τη δευτερολογία σας.

**ΓΕΩΡΓΙΟΣ ΒΛΑΧΟΣ:** Κύριε Υπουργέ, εγώ σας ρώτησα πολύ συγκεκριμένα πράγματα και μόνο για το λιμάνι της Ελευσίνας. Εσείς μου απαντήσατε για τα λιμάνια σχεδόν όλης της Ελλάδας. Μου είπατε για τα Μέγαρα, για τον Ασπρόπυργο, που είναι η περιοχή μου, μου είπατε για την Αλεξανδρούπολη και αφιερώσατε πολύ χρόνο, κι αυτό χωρίς να γίνετε συγκεκριμένος, για το λιμάνι της Ελευσίνας.

Επικαλεστήκατε τις αποφάσεις της περιφέρειας. Όμως, εγώ ψάχνοντας εδώ, βρήκα ότι είστε, επιτρέψτε μου να πω, σε μια εμπόλεμη κατάσταση με την Περιφέρεια Αττικής και συγκεκριμένα την Αντιπεριφέρεια Δυτικής Αττικής, αφού πια επικοινωνείτε μόνο μέσω του διαδικτύου.

Βλέπω αναρτήσεις του Αντιπεριφερειάρχη του στυλ: «Ο κύριος Υπουργός θα σεβαστεί τη θέληση του λαού της Ελευσίνας και του Πρωθυπουργού της χώρας, αποδίδοντας στην τοπική αυτοδιοίκηση και τους έξι χώρους του παραλιακού μετώπου της Ελευσίνας ή ενθυμούμενος τις πολιτικές του καταβολές, θα γίνει και επί ΣΥΡΙΖΑ ο πρωταγωνιστής του ίδιου έργου που παιζόταν επί σαράντα χρόνια;».

Και βλέπω άλλη ανάρτηση που λέει: «Αφού ο Υπουργός Ναυτιλίας κ. Κουρουμπλής στη σημερινή σύσκεψη που κάλεσε, παρουσία των τριών Δήμων Δυτικής Αττικής, για την υλοποίηση της απόφασης του Πρωθυπουργού, σχετικά με την παραχώρηση του παραλιακού μετώπου της Ελευσίνας, μου είπε πως επειδή υποστήριξα τη θέση του Πρωθυπουργού θα με πετάξει έξω, αντί να με πετάξει έξω ο κύριος Υπουργός, δήλωσα ότι αποχωρώ».

Όταν υπάρχει αυτό το κλίμα, εσείς έρχεστε σήμερα να μου πείτε ότι όλα πάνε καλά και οι τέσσερις χώροι και τι θέλουμε να γίνουν οι εναπομείναντες δύο; Εδώ υπάρχει ένα master plan. Εσείς υποσχεθήκατε -ο Πρωθυπουργός δηλαδή- μετακίνηση του λιμανιού και ο υπάρχον χώρος να αξιοποιηθεί, αν θέλετε, μόνο για ψυχαγωγικούς σκοπούς.

Τώρα, πληροφορούμαστε ότι το master plan που εκπονεί, και καλώς εκπονεί, -και δεν είναι ώρα να πούμε γιατί εκπονείται τώρα και δεν έγινε στο παρελθόν- γίνεται για το υπάρχον σημείο κι όχι για τη μετακίνηση.

**ΠΑΝΑΓΙΩΤΗΣ ΚΟΥΡΟΥΜΠΛΗΣ (Υπουργός Ναυτιλίας και Νησιωτικής Πολιτικής):** Σε ποιο σημείο;

**ΓΕΩΡΓΙΟΣ ΒΛΑΧΟΣ:** Εκεί που είναι.

**ΠΑΝΑΓΙΩΤΗΣ ΚΟΥΡΟΥΜΠΛΗΣ (Υπουργός Ναυτιλίας και Νησιωτικής Πολιτικής):** Εσείς τι προτείνετε; Να γίνει το νέο λιμάνι;

**ΓΕΩΡΓΙΟΣ ΒΛΑΧΟΣ:** Να γίνει. Ο Πρωθυπουργός, όμως, δεσμεύτηκε κι εκεί θα μου απαντήσετε, αν συμφωνείτε.

**ΠΑΝΑΓΙΩΤΗΣ ΚΟΥΡΟΥΜΠΛΗΣ (Υπουργός Ναυτιλίας και Νησιωτικής Πολιτικής):** Ο Πρωθυπουργός εξήγγειλε καινούργιο λιμάνι.

**ΓΕΩΡΓΙΟΣ ΒΛΑΧΟΣ:** Εγώ επικαλούμαι τα λόγια του κυρίου Πρωθυπουργού. Δεν θα πατάτε σε δύο βάρκες, άλλα θα λέει ο ένας, άλλα θα λέει ο άλλος.

Ο κύριος Πρωθυπουργός είπε: «…με τη μετακίνηση του εμπορευματικού λιμανιού, ώστε το σημερινό λιμάνι να αξιοποιείται αποκλειστικά για αναψυχή και ψυχαγωγία».

**ΠΑΝΑΓΙΩΤΗΣ ΚΟΥΡΟΥΜΠΛΗΣ (Υπουργός Ναυτιλίας και Νησιωτικής Πολιτικής):** Συμφωνούμε.

**ΓΕΩΡΓΙΟΣ ΒΛΑΧΟΣ:** To master plan δεν γίνεται γι’ αυτό! Εκεί, λοιπόν, δεν έχετε πάρει θέση.

Επίσης, σας είπα ότι υπάρχουν περιοχές τις οποίες ο δήμος ζητά να ενσωματώσει στον οικιστικό ιστό της πόλης. Σας είπα προηγουμένως ότι η Ελευσίνα έχει μια πρόσβαση στη θάλασσα για μπάνιο, περίπου σαράντα μέτρα. Σας είπαμε ότι υπάρχουν χώροι, οι οποίοι πρέπει να ενσωματωθούν στην επέκταση του σχεδίου πόλεως, για να βρει το σχέδιο πόλης, δηλαδή ο οικιστικός ιστός, πρόσβαση στη θάλασσα.

Σε αυτά δεν μου απαντάτε. Και το χειρότερο είναι ότι στην τοπική κοινωνία, γιατί «είναι κακό χωριό τα λίγα σπίτια», κύριε Υπουργέ, ακούγονται τα ονόματα διάφορων επιχειρηματιών, οι οποίοι επί χρόνια ήταν εκεί και δημιούργησαν την κατάσταση που δημιούργησαν και η οποία δεν ήταν ευχάριστη για όλους.

Κι επειδή μου είπατε «μα, τώρα έγιναν αυτά;». Όχι, δεν έγιναν τώρα. Κυβερνάτε, όμως, τρία χρόνια. Και στα τρία χρόνια πείτε μου το παραμικρό που έγινε στην Ελευσίνα προς αυτή την κατεύθυνση.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Αυτή είναι η ουσία και θέλουμε τις πρωθυπουργικές δεσμεύσεις που δόθηκαν. Διότι οι αποφάσεις του δήμου είναι πρόσφατες, είναι μέσα στο 2017. Τα αιτήματα του δήμου για παραχώρηση αυτών των περιοχών είναι το 2017, δεν είναι πριν από πέντε και πριν από δέκα χρόνια. Τώρα, λοιπόν, υπάρχει συγκεκριμένη πρόταση του δήμου, σε αυτήν πρέπει να απαντήσετε συγκεκριμένα και στο τέλος - τέλος να συνεργαστείτε με τις τοπικές αρχές, τον δήμο και την περιφέρεια, προς αξιοποίηση της περιοχής.

**ΠΡΟΕΔΡΕΥΩΝ (Μάριος Γεωργιάδης):** Κύριε συνάδελφε, παρακαλώ ολοκληρώστε.

**ΓΕΩΡΓΙΟΣ ΒΛΑΧΟΣ:** Τελειώνω, κύριε Πρόεδρε.

Εδώ, όμως, υπάρχει βάσιμη υποψία ότι άλλα λέμε στις επίσημες εκδηλώσεις -όπως στο αναπτυξιακό συνέδριο που έγινε στη δυτική Αττική- διά του Πρωθυπουργού και άλλα σχεδιάζει το Υπουργείο και ο οργανισμός λιμένα. Σε αυτά πρέπει να πάρετε ξεκάθαρη θέση.

Στο τέλος -τέλος απ’ αυτά που λέω εγώ- απ’ αυτά που λέτε εσείς και απ’ αυτά που θα γίνουν θα μας κρίνει ο κόσμος, κύριε Υπουργέ.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε τον κ. Βλάχο.

Τον λόγο έχει ο κύριος Υπουργός για τρία λεπτά.

**ΠΑΝΑΓΙΩΤΗΣ ΚΟΥΡΟΥΜΠΛΗΣ (Υπουργός Ναυτιλίας και Νησιωτικής Πολιτικής):** Κύριε συνάδελφε, θα πρέπει να είμαστε λίγο κοντά στην πραγματικότητα. Τι είπε ο Πρωθυπουργός; Πρόσβαση και των τριών αυτών πόλεων στη θάλασσα και ανάπτυξη του λιμανιού. Συμφωνούμε;

**ΓΕΩΡΓΙΟΣ ΒΛΑΧΟΣ:** Συμφωνούμε.

**ΠΑΝΑΓΙΩΤΗΣ ΚΟΥΡΟΥΜΠΛΗΣ (Υπουργός Ναυτιλίας και Νησιωτικής Πολιτικής):** Και τα δύο αυτήν τη στιγμή προωθούνται.

Εάν, λοιπόν, δεν θέλουμε το λιμάνι, θα πρέπει να ικανοποιήσουμε το αίτημα του δήμου γι’ αυτά τα δύο σημεία. Εγώ προσωπικά δεν έχω καμμία αντίρρηση. Ζητήστε το, λοιπόν, εσείς και πείτε ότι δεν θέλετε το νέο λιμάνι. Πες το, αγαπητέ, κύριε Βλάχο. Μην μου το πας από εδώ και από ’κεί. Ή μπορεί να το πει οποιοσδήποτε άλλος θεσμικός παράγοντας της περιοχής. Τι να κάνουμε; Δεν γίνονται όλα αυτά και να πάρουμε όλες τις εκτάσεις.

Η πόλη με αυτά που παραχωρούμε αυτήν τη στιγμή αποκτά από κάθε άποψη σημαντικότατη πρόσβαση στο λιμάνι, στη θάλασσα. Είναι τέσσερα σημεία που παραχωρούνται και τα οποία θα σας καταθέσω εδώ. Και βεβαίως το υπάρχον λιμάνι ανοίγει αφού θα μεταφερθεί η εμπορική δραστηριότητα σε άλλο σημείο -στο επίδικο για το οποίο μιλάμε- και θα έχει πρόσβαση και σ’ αυτό το χώρο η πόλη. Για πρώτη φορά η πόλη αποκτά τέτοια δυνατότητα.

Εγώ, όμως, πάλι σας το λέω. Με αυτά που λέτε νομίζω ότι αδικείτε τον εαυτό σας και εμένα. Δεν θέλω να μιλήσω περισσότερο γιατί μπορώ να σας πω εγώ, πιο καλά απ’ ότι μπορείτε να μου πείτε εσείς, τι συμφέροντα υπάρχουν στην περιοχή.

**ΓΕΩΡΓΙΟΣ ΒΛΑΧΟΣ:** Να τα πείτε με ονόματα, κύριε Υπουργέ!

**ΠΑΝΑΓΙΩΤΗΣ ΚΟΥΡΟΥΜΠΛΗΣ (Υπουργός Ναυτιλίας και Νησιωτικής Πολιτικής):** Αφήστε τα τώρα. Όταν θα έρθει η ώρα, θα τα πω.

Εγώ λέω: Θέλετε νέο λιμάνι; Ναι ή όχι; Υποβάλλετε, λοιπόν, το αίτημα και πείτε ότι δεν θέλετε νέο λιμάνι και να παραχωρηθούν αυτοί οι δύο χώροι και εγώ θα συνηγορήσω. Τι άλλο να σας κάνω; Πείτε το όμως. Δεν μπορείτε να λέτε στον κόσμο ότι θέλετε και λιμάνι και ταυτόχρονα να ικανοποιείτε και αίτημα άλλων κυρίων, που διεκδικούν το δήμο και που έχουν ως σημαία ότι δεν θέλουν άλλο λιμάνι. Αυτή είναι η πραγματικότητα, αγαπητέ κύριε Βλάχο, και την ξέρετε.

**ΓΕΩΡΓΙΟΣ ΒΛΑΧΟΣ:** Εγώ σας μίλησα για το master plan για τη μετακίνηση του λιμανιού.

**ΠΡΟΕΔΡΕΥΩΝ (Μάριος Γεωργιάδης):** Δεν ακούγεστε, κύριε Βλάχο.

**ΠΑΝΑΓΙΩΤΗΣ ΚΟΥΡΟΥΜΠΛΗΣ (Υπουργός Ναυτιλίας και Νησιωτικής Πολιτικής):** Αφήστε, κύριε Βλάχο.

Κλείνω και σας λέω. Αυτό που είπε ο Πρωθυπουργός τηρείται απολύτως, και πρόσβαση των πόλεων στην θάλασσα –που δεν είχε γίνει ποτέ- και το νέο λιμάνι. Εάν, όμως, υπάρχει διαφορετική άποψη από την πόλη, ας το πει ο δήμαρχος. Τον έχω παρακαλέσει να το πει, να το στείλει εγγράφως -ή οποιοσδήποτε άλλος παράγοντας- και να πει ότι δεν θέλουν το νέο λιμάνι και να υποβληθεί το νέο αίτημα.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού)

Διότι αυτές οι αποφάσεις για τις παραχωρήσεις δεν πάρθηκαν τώρα. Υπάρχει ομοφωνία του διοικητικού συμβουλίου του οργανισμού για τα τέσσερα σημεία για τον Ασπρόπυργο και για τα Μέγαρα, τα οποία ανέφερα. Και διαφωνούν για δύο σημεία. Διότι, έρχεται η επιστολή των συμβούλων που επεξεργάζονται το master plan και λένε ότι μέχρι να ολοκληρωθεί το master plan που θα προσδιορίσει τα σημεία του νέου λιμανιού, δεν πρέπει αυτά τα δύο σημεία να παραχωρηθούν. Τι να κάνουμε τώρα; Τι θέλετε να κάνουμε;

Πρέπει να είμαστε κοντά στην πραγματικότητα και να μην ζούμε με φαντασίες. Αυτή είναι η πραγματικότητα. Από ’κεί και πέρα, ελάτε να συζητήσουμε για την Ελευσίνα, για το τι γίνεται στην Ελευσίνα, τι εικόνα έχει η Ελευσίνα, τι γίνεται στον κόλπο, για τα επικίνδυνα. Γι’ αυτά δεν μιλάτε, κύριοι συνάδελφοι, τόσα χρόνια. Αυτά τα επικίνδυνα ήταν οι «μάνες της νύχτας», του λαθρεμπορίου. Δεν μιλάει κανείς γι’ αυτά.

**ΓΕΩΡΓΙΟΣ ΒΛΑΧΟΣ:** Τρία χρόνια τι κάνατε; Τίποτα δεν κάνατε.

**ΠΑΝΑΓΙΩΤΗΣ ΚΟΥΡΟΥΜΠΛΗΣ (Υπουργός Ναυτιλίας και Νησιωτικής Πολιτικής):** Ξέρετε καλά τι κάνουμε τρία χρόνια.

Ευχαριστώ.

(Στο σημείο αυτό ο Υπουργός κ. Παναγιώτης Κουρουμπλής καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε τον κύριο Υπουργό.

Προτού συνεχίσουμε, θα ήθελα να κάνω μια ανακοίνωση προς το Σώμα, καθώς επίσης να αναγνώσω και τα κωλύματα εξαιτίας των οποίων δεν θα απαντηθούν κάποιες ερωτήσεις.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως συμμετείχαν στο εκπαιδευτικό πρόγραμμα «Εργαστήρι Δημοκρατίας» που οργανώνει το Ίδρυμα της Βουλής, είκοσι μαθητές και μαθήτριες και ένας συνοδός εκπαιδευτικός από το 5ο Δημοτικό Σχολείο Ζωγράφου.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Η δεύτερη με αριθμό 951/30-1-2018 επίκαιρη ερώτηση δεύτερου κύκλου του Βουλευτή Αχαΐας της Δημοκρατικής Συμπαράταξης ΠΑΣΟΚ - ΔΗΜΑΡ κ. Θεόδωρου Παπαθεοδώρουπρος τον Υπουργό Μεταναστευτικής Πολιτικής, σχετικά με τη «μετεγκατάσταση των αντικανονικών μεταναστών σε δομές φιλοξενίας και την άμεση εκκένωση των δύο άτυπων καταυλισμών», δεν θα συζητηθεί λόγω αναρμοδιότητας. Το αρμόδιο Υπουργείο είναι το Υπουργείο Εσωτερικών.

Η τρίτη με αριθμό 955/30-1-2018 επίκαιρη ερώτηση πρώτου κύκλου του Βουλευτή Ηρακλείου του Κομμουνιστικού Κόμματος Ελλάδας κ. Εμμανουήλ Συντυχάκηπρος τον ΥπουργόΠεριβάλλοντος και Ενέργειας, με θέμα: «Απομάκρυνση ρυπογόνων εγκαταστάσεων από την περιοχή των Λινοπεραμάτων του Δήμου Μαλεβιζίου», δεν θα συζητηθεί λόγω κωλύματος του αρμόδιου Υπουργού κ. Σταθάκη. Αιτία είναι ο φόρτος εργασίας.

Η τρίτη με αριθμό 874/22-1-2018 επίκαιρη ερώτηση δεύτερου κύκλου του Βουλευτή Αρκαδίας της Δημοκρατικής Συμπαράταξης ΠΑΣΟΚ - ΔΗΜΑΡ κ.Οδυσσέα Κωνσταντινόπουλουπρος τον Υπουργό Περιβάλλοντος και Ενέργειας, με θέμα: «Χρηματοδότηση από τη ΔΕΗ Α.Ε. του έργου βελτίωσης του δρόμου Πουρναριά-Γεφύρι Κυράς-Μυγδαλιά, ύψους 500.000 ευρώ», δεν θα συζητηθεί λόγω κωλύματος του αρμόδιου Υπουργού κ. Σταθάκη. Αιτία είναι ο φόρτος εργασίας.

Η έκτη με αριθμό 752/8-1-2018 επίκαιρη ερώτηση δεύτερου κύκλου του Βουλευτή Α΄ Πειραιώς της Νέας Δημοκρατίας κ. Κωνσταντίνου Κατσαφάδου προς τον Υπουργό Περιβάλλοντος και Ενέργειας, με θέμα: «Ποιους στόχους έχει πιάσει η χώρα μας στη μάχη για την κλιματική αλλαγή;», δεν θα συζητηθεί λόγω κωλύματος του αρμόδιου Υπουργού κ. Σταθάκη. Αιτία είναι ο φόρτος εργασίας.

Η πρώτη με αριθμό 947/30-1-2018 επίκαιρη ερώτηση δεύτερου κύκλου του Βουλευτή Αχαΐας της Νέας Δημοκρατίας κ. Ανδρέα Κατσανιώτηπρος τον Υπουργό Περιβάλλοντος και Ενέργειας, με θέμα: «Διάβρωση αιγιαλού και επιπτώσεις σε παράκτιες περιοχές του Νομού Αχαΐας», δεν θα συζητηθεί λόγω κωλύματος του Αναπληρωτή Υπουργού Περιβάλλοντος και Ενέργειας κ. Σωκράτη Φάμελλου. Αιτία είναι η συμμετοχή του σε κυβερνητική αποστολή.

Η τέταρτη με αριθμό 801/11-1-2018 επίκαιρη ερώτηση δεύτερου κύκλου του Βουλευτή Σερρών της Δημοκρατικής Συμπαράταξης ΠΑΣΟΚ - ΔΗΜΑΡ κ.Μιχαήλ Τζελέπηπρος τον Υπουργό Οικονομίας και Ανάπτυξης,με θέμα: «Αποπληρωμή Τευτλοπαραγωγών - Σχέδιο Ανασυγκρότησης της Ελληνικής Βιομηχανίας Ζάχαρης (ΕΒΖ)», δεν θα συζητηθεί λόγω κωλύματος του Αναπληρωτή Υπουργού Οικονομίας και Ανάπτυξης κ. Αλεξάνδρου Χαρίτση. Αιτία είναι η συμμετοχή του σε κυβερνητική αποστολή.

Η πέμπτη με αριθμό 758/8-1-2018 επίκαιρη ερώτηση δεύτερου κύκλου του Βουλευτή Αρκαδίας της Δημοκρατικής Συμπαράταξης ΠΑΣΟΚ- ΔΗΜΑΡ κ.Οδυσσέα Κωνσταντινόπουλουπρος τον Υπουργό Οικονομίας και Ανάπτυξης,με θέμα: «Ένταξη έργων αποχετευτικών δικτύων και επεξεργασίας λυμάτων Κοντοβάζαινας, Λεβιδίου και Καλλιανίου Αρκαδίας», δεν θα συζητηθεί λόγω κωλύματος του Αναπληρωτή Υπουργού Οικονομίας και Ανάπτυξης κ. Αλεξάνδρου Χαρίτση. Αιτία είναι η συμμετοχή του σε κυβερνητική αποστολή.

Εισερχόμαστε τώρα στη δεύτερη με αριθμό 922/24-1-2018 επίκαιρη ερώτηση πρώτου κύκλου του Βουλευτή Αρκαδίας της Δημοκρατικής Συμπαράταξης ΠΑΣΟΚ - ΔΗΜΑΡ κ.Οδυσσέα Κωνσταντινόπουλουπρος τον Υπουργό Οικονομίας και Ανάπτυξης, με θέμα: «Εξαγγελίες του ΥΠΕΘΑ για την εξαγορά των κόκκινων δανείων των στελεχών των Ενόπλων Δυνάμεων με χρήματα του δημοσίου». Θα απαντήσει ο Υπουργός Οικονομίας και Ανάπτυξης κ. Δημήτριος Παπαδημητρίου.

Τον λόγο έχει ο κ. Οδυσσέας Κωνσταντινόπουλος.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:** Ευχαριστώ, κύριε Πρόεδρε.

Κύριε Υπουργέ, επιτρέψτε μου να σας πω -θα το έλεγα και αφού άκουσα τις ερωτήσεις και προς τον Υπουργό που εκπροσωπεί την Κυβέρνηση- ότι τους κουράζετε τους Υπουργούς. Έχουν πάρα πολύ φόρτο εργασίας. Ο κ. Σταθάκης έχει πέντε μήνες να έρθει. Κουράζεται εύκολα!

Σας βλέπω κουρασμένους. Ο κ. Χαρίτσης, ο οποίος είναι και υφιστάμενός σας στο Υπουργείο, έχει να έρθει -νομίζω- έναν μήνα.

Κοιτάξτε αυτό που συμβαίνει με την Κυβέρνηση. Όμως, θα μου πείτε τώρα «υπάρχει ευθιξία;». Εσείς είστε άνθρωπος που έχετε ζήσει στο εξωτερικό. Στην Αγγλία χθες παραιτήθηκε ένας Υφυπουργός γιατί καθυστέρησε τριάντα λεπτά. Εσείς περνάνε έξι μήνες, τέσσερις, πέντε μήνες και μας λέτε ότι είστε κουρασμένοι.

Εν πάση περιπτώσει, ας το κρίνετε και εσείς, το Προεδρείο και η Κυβέρνηση και οι πολίτες.

**ΠΡΟΕΔΡΕΥΩΝ (Μάριος Γεωργιάδης):** Θα μου επιτρέψετε, επειδή δεν το είπα, για τα εν λόγω κωλύματα υπάρχει και σχετική επιστολή από τον Γραμματέα της Κυβέρνησης, τον κ. Καλογήρου. Το αναφέρω αυτό για το Σώμα και το αναφέρω συμπληρωματικά. Προς θεού δεν το είπα ως απάντηση προς εσάς.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:** Όμως, αν δεν μπορούν και έχουν φόρτο εργασίας, ο Γενικός Γραμματέας της Κυβέρνησης ή ο Πρωθυπουργός να ξεκουράζει κανέναν Υπουργό, διότι έχουν περάσει πέντε μήνες για να έρθουν να απαντήσουν αν η ΔΕΗ έχει τα λεφτά ή όχι.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

**ΠΡΟΕΔΡΕΥΩΝ (Μάριος Γεωργιάδης):** Κύριε Κωνσταντινόπουλε, λόγω χρόνου, τον οποίο δεν θέλω να σας στερήσω, σας παρακαλώ να προχωρήσετε στην ερώτησή σας.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:** Οι προηγούμενοι συνάδελφοι, κύριε Πρόεδρε, μίλησαν επί δέκα λεπτά.

**ΠΡΟΕΔΡΕΥΩΝ (Μάριος Γεωργιάδης):** Θα μιλήσετε αντίστοιχα και εσείς.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:** Κύριε Υπουργέ, η Κυβέρνησή σας ψήφισε πριν καιρό, επί υπουργίας του κ. Σταθάκη, την αγορά των κόκκινων δανείων στη δευτερογενή αγορά, σε funds, σε κοράκια, όπως έλεγαν οι σύντροφοί σας και συνάδελφοί σας.

Τώρα ο κ. Καμμένος με τον κ. Βίτσα –οι οποίοι μάλιστα λένε ότι είναι σε επικοινωνία μαζί σας, το λέει ο κ. Βίτσας σε συνέντευξή του και μπορώ να σας την καταθέσω- λένε ότι ο Αυτόνομος Οικοδομικός Οργανισμός Αξιωματικών του Στρατού Ξηράς, Θαλάσσης και Αέρος θα αγοράσει τα πράσινα και τα κόκκινα δάνεια από τις συστημικές τράπεζες των στελεχών, του στρατιωτικού και πολιτικού προσωπικού, αλλά και των αποστράτων. Μάλιστα λέει ότι θα πουλήσουν τα δάνεια, σε αυτούς που τα είχαν πάρει, στις τιμές που θα τα πουλούσαν οι εισπρακτικές εταιρείες, δηλαδή οι εισπρακτικές εταιρείες που εσείς ψηφίσατε για να τα πουλήσετε.

Σας δίνω και ένα παράδειγμα, γιατί νομίζω ότι οι συζητήσεις μαζί σας πρέπει να είναι σε υψηλό επίπεδο. Ο κ. Βίτσας λέει ότι είμαστε σε επικοινωνία με το Υπουργείο Οικονομικών, Τράπεζα Ελλάδος κ.λπ.. Μάλιστα ο κ. Βίτσας συνεχίζει λέγοντας, γιατί εδώ υπάρχει σχέδιο, έχουμε 2 εκατομμύρια και θα εξαγοράσουμε το σύνολο των κόκκινων δανείων.

Από την απάντησή σας θα κριθεί αν η Κυβέρνηση επιδοκιμάζει μία ακόμη εισήγηση -να το πω έτσι και θα ακούσω την απάντησή σας και θα αναφερθώ μετά- μια από τις γνωστές «σκίζουμε τα μνημόνια» κ.λπ., αλλά τώρα δεν υπάρχουν μνημόνια ή οτιδήποτε άλλο.

Εν πάση περιπτώσει, κύριε Υπουργέ, εδώ τίθεται και ένα θέμα σοβαρότητας. Αν εσείς έχετε συνεννοηθεί με τον κ. Καμμένο και τον κ. Βίτσα γι’ αυτό το θέμα, πρέπει να ακολουθήσουν και οι υπόλοιποι, καθώς και άλλες κοινωνικές ομάδες.

Θα σας παρακαλούσα να μας πείτε αν υπάρχει αυτό το σχέδιο και αν η Κυβέρνηση θα το προχωρήσει και στις υπόλοιπες κοινωνικές ομάδες.

Σας ευχαριστώ.

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε τον κ. Κωνσταντινόπουλο.

Κύριε Υπουργέ, έχετε τον λόγο για τρία λεπτά.

**ΔΗΜΟΣ ΠΑΠΑΔΗΜΗΤΡΙΟΥ (Υπουργός Οικονομίας και Ανάπτυξης):** Ευχαριστώ πολύ, κύριε Πρόεδρε.

Κύριε Κωνσταντινόπουλε, πρέπει να σας κάνω μία διόρθωση. Νομίζω ότι κάνατε αναφορά στον κ. Βίτσα και στο Υπουργείο Οικονομικών και όχι στο Υπουργείο Οικονομίας.

Όπως γνωρίζετε από ανακοινώσεις σε αυτήν την Αίθουσα, η Κυβέρνηση είναι αποφασισμένη να επιλύσει το πρόβλημα των κόκκινων δανείων. Στην προσπάθειά της βελτιώνει διαρκώς τους υφιστάμενους θεσμούς, όπως τον νόμο για τα υπερχρεωμένα νοικοκυριά και εισάγει νέους θεσμούς, όπως τον εξωδικαστικό μηχανισμό.

Ένα επιπλέον εργαλείο στην προσπάθεια ρύθμισης των κόκκινων δανείων, εφόσον υφίσταται η οικονομική δυνατότητα, είναι και η διάθεση επενδυτικών κεφαλαίων, προκειμένου να διευκολύνονται οι δανειολήπτες και να τους προσφέρονται προτάσεις ρύθμισης, οι οποίες δεν θα μπορούσαν να προσφερθούν από πιστωτικά ιδρύματα. Αυτό ακριβώς το εργαλείο σχεδιάζει να αξιοποιήσει το Υπουργείο Εθνικής Άμυνας με την εξαγορά των δανείων των στελεχών των Ενόπλων Δυνάμεων από τον Αυτόνομο Οικοδομικό Οργανισμό Αξιωματικών. Οπωσδήποτε αυτή η κίνηση θα χρειαστεί κάποια νομοθετική παρέμβαση, προκειμένου να προσαρμοστεί κατάλληλα ο ιδρυτικός νόμος του Αυτόνομου Οικοδομικού Οργανισμού Αξιωματικών και να προστεθεί στις δραστηριότητές του η εξαγορά δανείων, είτε απευθείας είτε μέσω ίδρυσης ανώνυμης εταιρείας.

Με ό,τι διαδικασίες, όμως, και αν απαιτούνται, πιστεύουμε ότι αυτή η δράση του Υπουργείου Εθνικής Άμυνας θα προσφέρει λύσεις επωφελείς για όλους, δεδομένου του ήδη προσεκτικού της σχεδιασμού.

Ευχαριστώ πολύ.

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε τον κύριο Υπουργό για τη σύντομη απάντησή του.

Ορίστε, κύριε Κωνσταντινόπουλε, έχετε τον λόγο.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:** Καταλαβαίνω πια ότι είναι μια πολιτική της Κυβέρνησης η οποία απ’ ό,τι φαίνεται είναι επεξεργασμένη. Όμως, προτείνω άμεσα το Υπουργείο Παιδείας και ο κ. Γαβρόγλου να αγοράσει τα κόκκινα δάνεια των εκπαιδευτικών, πρωτοβάθμιας, δευτεροβάθμιας και τριτοβάθμιας εκπαίδευσης, και θα του κάνω ανάλογη ερώτηση.

Επίσης, προτείνω ο Υπουργός Αγροτικής Ανάπτυξης να αγοράσει τα κόκκινα δάνεια των αγροτών, όπως και οι αρμόδιοι Υπουργοί όλων των υπόλοιπων Υπουργείων. Προφανώς, κύριε Υπουργέ, και είναι πολύ σημαντική η είδηση αυτή που λέτε σήμερα και νομίζω ότι θα χαρούν όλοι πάρα πολύ. Δεν κατάλαβα βέβαια γιατί τότε προτείνατε την εξαγορά στη δευτερογενή αγορά, αφού θα μπορούσαν όλα τα Υπουργεία να αγοράσουν τα δάνεια γι’ αυτούς και να τους τα δώσουν στην τιμή που θα καθορίσετε με βάση τη νομοθετική ρύθμιση που θα φέρετε.

Άρα περιμένω. Εμείς θα καταθέσουμε πια ερώτηση σε όλα τα Υπουργεία, σχετικά με αυτό που κάνει το Υπουργείο Εθνικής Άμυνας θα πρέπει να το κάνετε σε όλα τα Υπουργεία. Βεβαίως, κύριε Υπουργέ, υπάρχει ένα θέμα. Και υπάρχει θέμα γιατί έχετε ήδη επιτρέψει να αγοράσουν δάνεια funds και τα έχουν πωλήσει οι τράπεζες. Πώς το επιτρέψατε αυτό; Θα υπάρχουν δύο κανόνες; Θα υπάρχουν δύο μέτρα και δύο σταθμά; Κάποιων τα δάνεια θα έχουν ήδη πουληθεί και σε κάποιους άλλους θα τα εξαγοράζετε; Θα βρίσκουμε δηλαδή ποιοι είναι ΣΥΡΙΖΑ και θα τους εξαγοράζουμε τα δάνεια;

Άρα περιμένω, κύριε Υπουργέ. Και νομίζω ότι είναι εξαιρετική η είδηση σήμερα, σχετικά με το ότι το κάθε Υπουργείο, ο κάθε μέσος Οργανισμός θα μπορεί να εξαγοράζει τα δάνεια. Και θα ενημερώσουμε την ΑΔΕΔΥ, τη ΓΣΕΕ, την ΠΟΕΔΗΝ, το Υπουργείο Υγείας και όλες τις Οργανώσεις να ετοιμαστούν, ώστε γρήγορα και σύντομα να προχωρήσουν και να εξαγοράσουν τα δάνεια των ανθρώπων που υπάρχουν, όπως στο Υπουργείο Υγείας, παραδείγματος χάριν, όπου οι νοσηλευτές έχουν υποστεί πάρα πολύ μεγάλη μείωση. Πιστεύω ότι αυτό πρέπει να γίνει άμεσα, έτσι ώστε να επωφεληθεί, όχι μόνο ένας μικρός αριθμός, αλλά το σύνολο των πολιτών της χώρας.

Σας ευχαριστώ πάρα πολύ, γιατί νομίζω ότι σήμερα ανοίξατε νέα δεδομένα για τους δανειολήπτες της χώρας.

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε τον κ. Κωνσταντινόπουλο.

Ο κύριος Υπουργός έχει τον λόγο.

**ΔΗΜΟΣ ΠΑΠΑΔΗΜΗΤΡΙΟΥ (Υπουργός Οικονομίας και Ανάπτυξης):** Κύριε Κωνσταντινόπουλε, δεν με εκπλήσσει που βάζετε λέξεις στο στόμα μου. Δεν είπα αυτό που μόλις είπατε. Είπα γι’ αυτό το ταμείο και είπα ότι χρειάζεται μια νομοθετική παρέμβαση.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:** Γιατί τα άλλα ταμεία δεν…

**ΔΗΜΟΣ ΠΑΠΑΔΗΜΗΤΡΙΟΥ (Υπουργός Οικονομίας και Ανάπτυξης):** Αφήστε με να μιλήσω.

Γενικώς η εξαγορά των κόκκινων δανείων από φορείς του δημόσιου τομέα μπορεί να προσφέρει λύσεις επωφελείς για όλους, τόσο για τα πιστωτικά ιδρύματα όσο και κυρίως για τους ιδίους τους δανειολήπτες. Μελετάμε αυτό το ενδεχόμενο επέκτασης μιας τέτοιας ενέργειας, αλλά το μελετάμε με ιδιαίτερη προσοχή, ώστε να μην προκληθεί ούτε δημοσιονομικό έλλειμα, αλλά ούτε και ένα νέο κύμα στρατηγικών κακοπληρωτών.

Επομένως, δεν είπα ότι όλα τα Υπουργεία μπορούν να το κάνουν αυτό, κύριε Κωνσταντινόπουλε. Οπότε, μη βάζετε λέξεις στο στόμα μου.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:** Μα, αφού είπε ότι θα το κάνει ο κ. Καμμένος.

**ΠΡΟΕΔΡΕΥΩΝ (Μάριος Γεωργιάδης):** Κύριε Κωνσταντινόπουλε, ήταν ξεκάθαρος ο Υπουργός.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:** Κύριε Πρόεδρε…

**ΠΡΟΕΔΡΕΥΩΝ (Μάριος Γεωργιάδης):** Δεν μπορούμε να συνεχίσουμε τη συζήτηση, ολοκληρώθηκε.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:** Κύριε Υπουργέ, από τη στιγμή που αποδέχεστε να το κάνει…

**ΠΡΟΕΔΡΕΥΩΝ (Μάριος Γεωργιάδης):** Κύριε Κωνσταντινόπουλε, σας απάντησε. Δεν ακούγεστε.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:** …γιατί δεν κάνετε έναν οργανισμό;

**ΠΡΟΕΔΡΕΥΩΝ (Μάριος Γεωργιάδης):** Κύριε Κωνσταντινόπουλε, δεν ακούγεστε. Νομίζω ότι σας απάντησε ο Υπουργός. Θέσατε και το δικό σας ερώτημα.

Έχω την τιμή να ανακοινώσω στο Σώμα ότι η Διαρκής Επιτροπή Παραγωγής και Εμπορίου καταθέτει την έκθεσή της στο σχέδιο νόμου του Υπουργείου Περιβάλλοντος και Ενέργειας: «Φορείς διαχείρισης προστατευόμενων περιοχών και άλλες διατάξεις».

Ολοκληρώθηκε η συζήτηση των επικαίρων ερωτήσεων.

Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Μάριος Γεωργιάδης):** Με τη συναίνεση του Σώματος και ώρα 11.05΄ λύεται η συνεδρίαση για την προσεχή Δευτέρα 5 Φεβρουαρίου 2018 και ώρα 18.00΄, με αντικείμενο εργασιών του Σώματος: κοινοβουλευτικό έλεγχο, συζήτηση επικαίρων ερωτήσεων.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**